PREDKLADACIA SPRÁVA

Ministerstvo zdravotníctva Slovenskej republiky predkladá na rokovanie vlády Slovenskej republiky návrh na schválenie vkladu majetku štátu v správe Ministerstva zdravotníctva Slovenskej republiky do základného imania spoločnosti Národný ústav srdcových a cievnych chorôb, a. s., podľa § 13a ods. 5 písm. b) zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Podľa uvedeného ustanovenia „Správca, ktorým je ústredný orgán štátnej správy Slovenskej republiky, môže so súhlasom vlády Slovenskej republiky a s predchádzajúcim súhlasom ministerstva financií použiť majetok vo vlastníctve štátu v hodnote prevyšujúcej 33 193,92 Eur (1 000 000 Sk) ako vklad do základného imania právnickej osoby alebo ako vklad pri založení právnickej osoby, ktorej jediným zakladateľom je štát.“ Ministerstvo financií listom číslo: MF/7715/2010-82 zo dňa 15. 3. 2010 súhlasilo, aby Ministerstvo zdravotníctva Slovenskej republiky po súhlase vlády Slovenskej republiky vložilo do základného imania spoločnosti Národný ústav srdcových a cievnych chorôb, a. s., ako nepeňažný vklad majetok vo vlastníctve štátu v správe Ministerstva zdravotníctva Slovenskej republiky. Postup realizácie nepeňažného vkladu je v súlade so zákonom č. 513/1991 Zb. Obchodný zákonník v znení neskorších predpisov.

Predmetom vkladu je majetok štátu – hnuteľný majetok a pohľadávky, ktorý prešiel do správy Ministerstva zdravotníctva Slovenskej republiky na základe rozhodnutia Ministerstva zdravotníctva Slovenskej republiky o zrušení štátnej príspevkovej organizácie Detského kardiocentra SR Bratislava zo dňa 6. 10. 2008 číslo: 10684 – 4/2008 - OP. Uvedeným rozhodnutím bola štátna príspevková organizácie Detské kardiocentrum SR Bratislava zrušená dňom 31. 12. 2008 bez právneho nástupcu s tým, že všetok majetok v jej správe, finančné prostriedky vrátane majetkových práv a záväzkov známych i neznámych vo vlastníctve Slovenskej republiky v rozsahu účtovnej závierky so stavom k  31. 12. 2008 prešli do správy Ministerstva zdravotníctva Slovenskej republiky. Činnosť a úlohy zrušenej štátnej príspevkovej organizácie Detského kardiocentra SR Bratislava prebral Národný ústav srdcových a cievnych chorôb, a. s. Vložením majetku štátu v správe Ministerstva zdravotníctva Slovenskej republiky sa vyrovná vlastníctvo majetku, ktorý je určený na poskytovanie zdravotnej starostlivosti v oblasti detskej kardiológie a ktorú v súčasnosti vykonáva Národný ústav srdcových a cievnych chorôb, a. s. 

Materiál sa predkladá do medzirezortného pripomienkového konania zjednodušeným postupom s päťdňovou lehotou na pripomienkovanie podľa ustanovenia čl. 10 ods. 7 smernice na prípravu a predkladanie materiálov na rokovanie vlády Slovenskej republiky (ďalej len „smernica“). Dôvodom pre zjednodušený postup je nelegislatívna a nekoncepčná povaha materiálu, pričom materiál nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy podľa ustanovenia čl. 10 ods. 6 smernice a ustanovenia bodu 3.1.5 metodického pokynu na prípravu a predkladanie materiálov na rokovanie vlády SR.

Materiál bol predmetom medzirezortného pripomienkového konania a na rokovanie  vlády sa predkladá bez rozporov.